Přidal, Alojz, poslanec NR SR (2013-10-22):
Vážená pani podpredsedníčka Národnej rady Slovenskej republiky, vážený pán minister, kolegyne, kolegovia, vážení prítomní, keď SMER prichádza s novelou zákona č. 309/2009 Z. z. o obnoviteľných zdrojoch a kombinovanej výroby elektriny a tepla a novelou zákona č. 251 o energetike, tak myslím, že opozícia by mala spozornieť. A to preto, lebo táto novela je vždy spojená s nejakým biznisom alebo s niečím, čo by som ja nazval nekalé. Je tu málo smeráckych poslancov, ale ja predpokladám, že sledujú alebo teda sa dozvedia to, čo chcem povedať. Iste viacerí z vás, si pamätáme, že 19. decembra minulého roku cez novelu tohto zákona o obnoviteľných zdrojoch a KVET-u sa tu snažili dosiahnuť v skrátenom legislatívnom konaní podporu pre majiteľa bratislavského PPC, ktorá bola odhadovaná podľa rozličných expertov vo výške 30 mil. eur ročne na 15 rokov, a my sme to tu vykričali a nejakým spôsobom sme to zastavili. Vtedy sa nám to podarilo, keď prvá Penta ohlásila ústami svojho hovorcu pána Danka, že jednoducho ten zákon je zlý, a SMER sa potom stiahol. Táto novela, čo je tu dnes, by mohla byť dobrá, keby nebola zlá. Mohla by byť dobrá, a naozaj keby tam bolo to, čo tam patrí, keby sme diskutovali o bioplyne, o biometáne, o biomase, o malých energetických zdrojoch, o tých veciach, ktoré sú z dielne sekcie alebo odboru energetiky na ministerstve hospodárstva. Jednoducho tie veci sú dobré, aj čo sa týka tých malých energetických zdrojov do 10 kilowatt, aj do 100 kW, kde sa novelizuje teda zákon o energetike, a niektoré povinnosti, od niektorých povinností sa upúšťa. Tak všetko by to bolo v poriadku a ja si myslím, že aj poslanci KDH by mohli tento návrh zákona podporiť. Bohužiaľ, tento zákon je ale hlavne o memorande o porozumení, keď v návrhu tohto zákona, hlavne v bode 2 a bode 3 písm. i) jeho hlavným cieľom je implementovať memorandum o porozumení. Pretože sa budem odvolávať na toto memorandum aj v ďalšom mojom vystúpení, dovoľte mi teda povedať niečo k tomu memorandu, aby som oživil aj pamäť. Toto memorandum bolo podpísané 26. marca 2013 medzi úradom vlády, ktorý reprezentoval premiér Robert Fico, neviem, teda prečo nie pán Federič, a potom ho podpísali traja ministri: minister financií, hospodárstva a životného prostredia. A za náprotivok ako bolo podpísané toto memorandum s United States Steel Corporation a United States Steel Košice. Tuná je zaujímavý článok II, ktorý hovorí o stimuloch poskytnutých Slovenskou republikou. A ja musím citovať, lebo budem sa odvolávať, ja si myslím, že jednoducho ani premiér nemal právo podpísať takéto memorandum, podľa mňa to nie je v súlade s Ústavou, kde v bode 1 energetika sa zaviazali, že najneskôr do 1. januára 2014 musí, opakujem slovo musí, Slovenská republika novelizovať zákon č. 309/2009 Z. z. o podpore obnoviteľných zdrojov energie a následne teda novelizovať príslušný predpis aj iný. A to podstatné, teda čo tu je, čo Slovenská republika musí spraviť, tu sú 4 body v tej časti energetika a) až d) a najdôležitejší je teda bod d), keď Slovenská republika, opakujem, musí novelizovať zákon o podpore obnoviteľných zdrojov energie tak, aby bolo podporené v súlade s týmto zákonom zariadenie s celkovou inštalovanou kapacitou do 200 MW, ak je elektrina vyrábaná vysoko účinnou kombinovanou výrobou a podiel obnoviteľných zdrojov energie v palive je vyšší ako 20 % alebo podiel druhotných energetických zdrojov v palive je vyšší ako 40 %. Toto sa premietlo do návrhu zákona. Tá dikcia je trošku odlišná. Tam tie druhotné energetické zdroje sú nahradené energetickým podielom plynov vznikajúcich ako vedľajší produkt z metalurgického výrobného procesu a percento 20 je nahradené percentom 30. No ale premiér Fico a traja ministri sa tu ešte zaviazali, že Slovenská republika musí novelizovať príslušný predpis tak, aby bola zahrnutá výroba z elektriny z hutníckych plynov, ako je vysokopecný plyn, koksárenský plyn a konvertorový plyn, ako oprávnená na podporu doplatkom v zmysle zákona o podpore obnoviteľných zdrojov energie, a to na úrovni minimálne 80 eur. Nie je tu napísané, že 80 eur za MWh po dobu 15 rokov, počas ktorých bude U. S. Steel Košice oprávnený na podporu doplatkom. No a v závere je písané, že je tieto zmeny pomôžu U. S. Steel Košice opraviť kotol č. 6, vybudovať nový kotol č. 7 a jednoducho tá výška tej podpory bude taká, že U. S. Steel Košice bude dostávať minimálne 14,782 mil. eur ročne po dobu 15 rokov. Teda 15 miliónov ročne po dobu 15 rokov. Potom v tomto memorande je bod alebo článok III, kde už nie je, že musí, ale sú tam uistenia U. S. Steel a U. S. Steel Košice a chcel by som aj verejnosti povedať, že to najväčšie uistenie je v bode b) na strane 6 toho memoranda, kde U. S. Steel Košice a jeho dcérske spoločnosti uisťujú Slovenskú republiku, že sa zdržia hromadného prepúšťania podľa § 73 Zákonníka práce, budú využívať prirodzený úbytok pracovných síl, aby bolo možné pri výkone podnikateľskej činnosti dosiahnuť efektívnejšiu úroveň zamestnanosti. Avšak oni si dali aj podmienky. A tou podmienkou je, že bude existovať platná kolektívna zmluva a že nedôjde k závažnému spomaleniu ekonomiky – nikde nie je napísané, čo je to závažné spomalenie ekonomiky – alebo k podstatným nepriaznivým zmenám vrátane prípadov vis major, teda vyššej moci, voči súčasným podmienkam na trhu s oceľou. A teda dôležité je to, že oni si dali tento záväzok len do roku 2017, udržať zamestnanosť len 5 rokov, zatiaľ čo Robert Fico, traja ministri sa zaviazali 15 rokov im prakticky prispievať 15 mil. eur ročne. No a čo je ešte dôležité a na čom sa ešte budem odvolávať? V tom memorande je článok V, tzv. prebiehajúca arbitráž. Ako vznikla, k tomu sa dostanem, a tu týmto memorandom o porozumení, v tom čl. V sa píše, že žiadnym spôsobom neovplyvní toto memorandum prebiehajúce arbitrážne konanie podľa pravidiel UNCITRAL, ktoré iniciovala U. S. Steel Global Holdings I B.V. proti Slovenskej republike, prípad PCA č. 213/6. Jednoducho žiadny záväzok nejakého ústupku. Toto som chcel citovať z memoranda. Vážené dámy a páni, milé kolegyne a kolegovia, keď koncom minulého roku začali na verejnosť prenikať informácie, že tvrdšie ekologické limity z Bruselu, pád cien ocele a zvýšenie nákladov elektriny sú dôvody, prečo Američania z U. S. Steel začali uvažovať o predaji košických elektrární a U. S. Steel dokonca oznámila, že dokonca dostala ponuky na kúpu fabriky, ktorá spolu s dcérskymi spoločnosťami zamestnáva viac ako 12-tisíc ľudí, na východe Slovenska začala byť trošku nervozita a dokonca prenikli informácie na verejnosť, že záujem o kúpu majú Ukrajinci zo spoločnosti, ktorá patrí do spoločnosti, ktorá patrí do skupiny System Capital Management oceliarskeho magnáta Rinata Achmetova, a takisto sa hovorilo o ruských záujemcoch – EVRAZ-e a Severstale. No a jednoducho keby tí Američania odišli, tak ohrozených pracovne by bolo 6 – 7-tisíc ľudí. Keď sa náš, lenže Robert Fico a vláda Slovenskej republiky v tom čase spokojne podriemkávala. Pamätám si v tejto sále, ako bývalý premiér Mikuláš Dzurinda tu povedal, že keby on bol premiér a takáto situácia by bola v U. S. Steele, že už sedí v lietadle a letí do Pittsburghu, teda aby konal. Potom bolo výsledkom konania – neskorého podľa mňa – vlády Slovenskej republiky a hlavne premiéra to memorandum o porozumení. Všetci sme teda tomu memorandu, hlavne teda opoziční kolegovia porozumeli tak, že opäť raz Robert Fico dostal nakladačku a udržanie zamestnanosti v U. S. Steel zaplatíme my všetci, koncoví odberatelia elektrickej energie v tarife za prevádzkovanie systému, 15 miliónov na 15 rokov, to je 225 mil., to je 6,75 mld. slovenských korún. Keď si zoberieme 6-tisíc ľudí, tak udržanie jedného pracovného miesta na päť rokov nás stojí asi jeden milión. Ale zaplatíme ho my všetci koncoví odberatelia, či už veľkí, alebo malí, domácnosti v tarife za prevádzkovanie systému. Milé kolegyne a kolegovia zo SMER-u, nie je vás veľa, ale mne trošku vadí, že pán premiér Fico vás všetkých považuje, prepáčte za výraz, za takých hlasovacích panákov. Mňa naozaj niekedy rozčuľuje, keď pán Sulík ako hovorí o 81 Kolesíkoch, ktorí sú pripravení zahlasovať za všetko, a niekedy sa mi zdá, že vám teda krivdí. Zdá sa mi ale, že pán premiér Fico si poslancov SMER-u neváži, a ja si mnohých z vás naozaj vážim. Chcel by som povedať, ale že mi vôbec nevadí to, že pán premiér Fico si neváži a prakticky si spravil tajtrlíka z predsedu Úradu pre reguláciu sieťových odvetví pána Jozefa Holjenčíka, ktorý, keď pán Robert Fico kývne, priletí a hľadá nejaké riešenie, obvykle riešenie na nejaké rozhodnutie, ktoré vydal, ktoré sa ukáže ako zlé, ad hoc prijíma ďalšie riešenie a jednoducho deformuje celý regulačný priestor a ten výsledok jeho pôsobenia od roku 2007 je katastrofálny. Ale pekne poporiadku, ako to všetko začalo a prečo vôbec bolo treba toto memorandum, tento zákon. Pán Jozef Holjenčík, nominant SMER-u v snahe naháňať zisky Slovenskej elektrizačnej a prenosovej sústave rozhodnutím ÚRSO zo 14. 12. 2011 č. 0048/2012 E – a predtým to bolo ešte vo vyhláške č. 221/2013 Z. z. – jednoducho stanovil pre samovýrobcov, to je taký pomocný termín, teda aj pre U. S. Steel, ktorí si sami vyrábali elektrickú energiu, že musia platiť tarifu za systémové služby a tarifu za prevádzkovanie systému. Ono to vlastne začalo 1. 1. 2008 výnosom č. 2/2007, keď vtedy do vzorca na výpočet tarify za systémové služby dal, nikto nevie prečo, číslo 0,3 a jednoducho museli platiť 30 % za systémové služby a za tarifu za prevádzkovanie systému. No a pán Jozef Holjenčík preto, aby naháňal peniaze prenosovej elektrizačnej sústave, prijal alebo vydal to rozhodnutie, o ktorom som hovoril, a to rozhodnutie vychádzalo z vyhlášky č. 225/2011 Z. z. a naraz sa rozhodol, že títo samovýrobcovia budú musieť platiť plnú sadzbu aj za elektrinu, ktorú si vyrobia a ktorá bude spotrebovaná na mieste. No a tak U. S. Steel Košice platí napríklad v tarife za prevádzkovanie systému. To prvé rozhodnutie bolo také, že tie tarify boli vtedy vo výške 15,7 eura za MWh, a jednoducho on platí napríklad podporu spaľovaniu hnedého uhlia v elektrárni Nováky, čo je podpora baníctvu v hornej Nitre. Takisto platí podporu obnoviteľným zdrojom, ktoré pustil pán Jozef Holjenčík, hlavne čo sa týka fotovoltiky, ako do obrovských rozmerov. Potom sa stal úplne hrobárom fotovoltiky. A jednoducho ja rozumiem celkom tomu, že U. S. Steel Košice cítia nespravodlivosť a ich ročne toto rozhodnutie pána Holjenčíka stojí 20 mil. eur ročne, 20. mil. eur ročne pri ich spotrebe teda elektrickej energie. A cítia sa oprávnene podľa môjho názoru diskriminovaní. Potom bolo podpísané to referendum a na druhý deň som si v Pravde prečítal, že Jozef Holjenčík si myslí, že tá arbitráž, ktorá sa tým memorandom nepozastavila, ale beží ďalej, si nepripúšťa možnosť prehry v tejto arbitráži. Len, bohužiaľ, Robert Fico aj vláda si pripúšťa možnosť prehry v tejto arbitráži, lebo aj v rozpočte alebo v návrhu rozpočtu na budúci rok v prílohe č. 4 v rozpočte verejnej správy ráta so sumou za prehratú arbitráž v hodnote 257,439 mil. eur. A ešte, čo som zabudol povedať, je to, že ten Robert Fico podľa mňa nemohol podpísať také referendum, keď ho podpis..., také memorandum, keď ho podpisoval ako premiér. Keby ho podpisoval ako predseda strany SMER, tak je to v poriadku. Vtedy môže ako ručiť, že jeho strana nejakým spôsobom za to zahlasuje, ale ako premiér nemôže prijať záväzok, že Slovensko musí prijať taký zákon a takú vyhlášku. To jednoducho je podľa mňa nepredstaviteľné. Slovensko nič nemusí, ale dobre, spravil podľa mňa to, na čo nemal právo. Keby povedal alebo sa zaviazal, že ja Robert Fico alebo naša vláda doručí do parlamentu návrh zákona, ktorý bude taký, a v prípade, že ten zákona v parlamente prejde, tak očakávame od U. S. Steel Košice teda to a to, tak by to bolo v poriadku. No ešte horšie je, čo spravil pán Jozef Holjenčík, ktorý bez toho, žeby čakal, či prejde tento zákona, on do vyhlášky č. 221/2013 Z. z., je to o cenovej regulácii v elektroenergetike, dal § 10 odsek 2 a tam do písmena e) bez toho, aby jednoducho toto malo oporu v zákone, ustanovil pevnú cenu elektrickej energie vyrobenú teda v U. S. Steel na základe hutníckych plynov v hodnote 80,02 eura. V memorande sa Robert Fico zaviazal na výkupnej cene, teda doplatkom 80 eur. Jozef Holjenčík sa trafil 80,02 eur. Keď som sa ho pýtal na komisii energetickej, že odkiaľ si vycucal toto číslo, tak mi povedal, že mi môže ukázať výpočet. Jednoducho ten výpočet bol spravený cielene tak, aby, o tom so presvedčený, aby bola dosiahnutá tá minimálna cena 80 eur za MW. Jozef Holjenčík si ale uvedomuje, že on by sa predsa mal chovať ako nestranný, nezávislý regulátor, a preto keď som sa ho pýtal, že či tento, táto jeho vyhláška a toto jeho číslo súvisí s memorandom, tak s plechovým ksichtom bez toho, aby sa začervenal, povedal, že toto číslo, ktoré dal do vyhlášky predtým, než je prijatý zákon, nemá s memorandom nič spoločné. Jednoducho to som ešte nezažil, žeby niekto bol schopný a ochotný takto drzo klamať. Vážené dámy a páni, je stále zrejmé viac a viac, že premiér Robert Fico a táto vláda si nevie poradiť so zamestnanosťou. Sociálnu problematiku a zamestnanosť sa snaží riešiť ústupkami veľkým zamestnávateľom. Používa Jozefa Holjenčíka, aby deformoval regulačné prostredie. Ten sa snaží o ad hoc riešenia. To jedno riešenie je horšie ako druhé alebo to riešenie, ktorým chce napraviť to, čo napáchal, je horšie a jednoducho ten stav v regulácii je skutočne otrasný, nehovoriac o tom, že v tej vyhláške č. 221/2013 Z. z. si vybral teraz ako škodnú, proti komu ide bojovať, slovenských výrobcov elektrickej energie zavedením tzv. G-komponentu alebo poplatku za rezervované, rezervovaný výkon a rozdeľuje týchto výrobcov podľa toho, či dodávajú elektrinu do distribučnej alebo prenosovej sústavy. A ja si myslím, že to, čo spraví, bude mať nedozerné dôsledky, ktoré sa možno ani nebudú dať napraviť. Ale chcel by som vás upozorniť, že Jozef Holjenčík chystá aj s touto vyhláškou biznis, ja neviem ešte pre koho, pre tých, ktorí budú stavať malé vodné elektrárne do 5 MW výkonu, lebo tí tento poplatok, tento G-komponent platiť nemusia. Takže očakávam, že aj verejnosť, aj média budú sledovať, kto sú tí ľudia, ktorí budú profitovať na týchto malých vodných elektrárňach, bez toho, že by to Jozef Hojlenčík ako alebo niekto zdôvodnil, prečo práve malé vodné elektrárne. Takže verím, že verejnosť bude na pozore. Pre všetko to, čo som tu povedal, jednoducho poslanci Kresťanskodemokratického hnutia nemôžu túto novelu zákona, ktorá mohla byť dobrá, keby nebola zlá, podporiť. Ďakujem.